**Ανάγκη άμεσης ενημέρωσης για επεμβάσεις στο δάσος Σταυροβούνι**

Ενημερωθήκαμε χθες από κατοίκους της κοινότητας Πυργών για πρόθεση αποκοπής μεγάλου αριθμού δέντρων στο δάσος Σταυροβουνίου (φαίνεται να έχει οροθετηθεί η περιοχή και να έχουν σημαδευτεί τα δεντρά που θα κοπούν). Μέχρι σήμερα, δεν έχει υπάρξει καμία επίσημη ανακοίνωση ή ενημέρωση από το Τμήμα Δασών ή άλλο αρμόδιο κρατικό φορέα για το συγκεκριμένο θέμα.

Δεδομένου ότι πρόκειται για **περιοχή που εμπίπτει στο δίκτυο Natura 2000**, και η φερόμενη παρέμβαση αφορά **εκτεταμένη αποκοπή πεύκων**, γεγονός που ενδέχεται να έχει σημαντικές επιπτώσεις στο φυσικό περιβάλλον, **ζητούμε άμεσα επίσημη ενημέρωση και διαφάνεια** από τους αρμόδιους φορείς.

Συγκεκριμένα, καλούμε το Τμήμα Δασών και τις συναρμόδιες υπηρεσίες να απαντήσουν στα εξής:

1. Έχει ληφθεί απόφαση για αποκοπή δέντρων στο δάσος Σταυροβουνίου; Αν ναι, ποιος είναι ο λόγος και ποιας έκτασης είναι η παρέμβαση;
2. Έχει προηγηθεί η απαιτούμενη **Ειδική Οικολογική Αξιολόγηση**, σύμφωνα με την ευρωπαϊκή και εθνική νομοθεσία για τις περιοχές Natura 2000;
3. Υπάρχει πρόθεση δημόσιας διαβούλευσης με την τοπική κοινωνία και τους εμπλεκόμενους φορείς;

**Η προστασία των δασών μας και της βιοποικιλότητας αποτελεί ύψιστη ευθύνη της Πολιτείας.** Οι πολίτες δικαιούνται να γνωρίζουν, να ενημερώνονται και να συμμετέχουν σε αποφάσεις που επηρεάζουν το περιβάλλον και τη ζωή τους.

Αναμένουμε άμεση και επίσημη τοποθέτηση των αρμοδίων αρχών.

9.07.2025